b'\n_START_ARTICLE_\nArgentinski zobotrebec\n_START_SECTION_\nIzvor imena\n_START_PARAGRAPH_\nIme Stetsonia coryne je kaktus dobil po ameri\xc5\xa1kem sodniku Francisu Lynde Stetson (1846-1920), ki je podpiral botani\xc4\x8dne ekspedicije. Vrstno ime coryne izvira iz gr\xc5\xa1\xc4\x8dine po kegljasti obliki vej (koryne - kegelj)._NEWLINE_Ker je zelo specifi\xc4\x8dna vrsta, razen bazionima nima znanih sinonimov in se zanjo uporablja le to ime. Opisana je le ena varieteta, Stetsonia coryne var. procera, ki jo je opisal Ritter v Taxon 13: 116. leta 1964, vendar nima statusa popolnoma priznane varietete._NEWLINE_Druga imena:_NEWLINE_Argentine toothpick (am)_NEWLINE__NEWLINE_toothpick cactus (am), _NEWLINE__NEWLINE_toothpick saguaro (an),_NEWLINE__NEWLINE_card\xc3\xb3n (\xc5\xa1p),_NEWLINE__NEWLINE_card\xc3\xb3n moro (\xc5\xa1p)._NEWLINE_Znani sinonimi:_NEWLINE_Cereus coryne Salm-Dyck (1850).\n_START_SECTION_\nOpis rastline\n_START_PARAGRAPH_\nArgentinski zobotrebec je do deset metrov visoko razvejano drevo z do 10 cm debelimi vejami. Cvet je bel, velik, plodovi so dobrih pet centimetrov debele zelene jagode, ki vsebujejo na tiso\xc4\x8de semen v beli pulpi. Pulpa je bela in se, \xc4\x8deprav u\xc5\xbeitna, ne u\xc5\xbeiva, obi\xc4\x8dajno se uporabi rumenkasta aromati\xc4\x8dna lupina._NEWLINE_V naravi je to dokaj neugleden kaktus, le mlade, do pol metra dolge veje imajo lep modikast epidermis, na rebrih pa iz areol po\xc5\xbeenejo do 15 cm dolge \xc4\x8drnikaste bodice.\n_START_SECTION_\nSnovi in sestavine\n_START_PARAGRAPH_\nArgentinski zobotrebec vsebuje nekaj alkaloidov iz fenetilaminske skupine: anhalidin, anhalonidin, corinein, 3,4-dimetoksifenetilamin, meskalin, 3-metoksitiramin, N-metiltiramin in tiramin.\n_START_SECTION_\nZastopanost v zbirkah\n_START_PARAGRAPH_\nV zbirkah so ti kaktusi \xc5\xa1e kar zastopani, vendar zanje med zbiralci ne pravega interesa. Ve\xc4\x8dinoma jih kupijo mladi zbiralci, nato pa po desetih ali ve\xc4\x8d letih ugotovijo, da je to sicer lepa rastlina, vendar zasede kar nekaj prostora. Mladi del rastline je zelo dekorativen, staro tkivo pa z leti postane skorjasto in postane neugledno. Podobno se dogaja v naravi, kjer so dokaj neugledne rastline - olesenele, polomljene, po\xc5\xa1kodovane, le mladi vrhovi do dol\xc5\xbeine 70 cm so lepi z modrikastim epidermisom.\n_START_SECTION_\nVzgoja\n_START_PARAGRAPH_\nPri vzgoji sicer ni nekih posebnosti, saj se jih goji enako kot ostale stebri\xc4\x8daste vrste ju\xc5\xbene Amerike. Bodimo pazljivi le pri najni\xc5\xbeji temperaturi; v literaturi je kot najni\xc5\xbeja temperatura navedeno 7 ali 8 stopinj pod ni\xc4\x8dlo, kar zagotovo ne dr\xc5\xbei. V praksi se poka\xc5\xbee druga\xc4\x8de. Tako se morda obna\xc5\xa1ajo ti kaktusi iz bolivijskih planot, argentinske pa slabo prenesejo \xc5\xbee nekaj stopinj nad ni\xc4\x8dlo, sploh \xc4\x8de tak mraz traja dlje. Tako jih lahko \xc5\xa1tejemo med na mraz ob\xc4\x8dutljive stebri\xc4\x8darje.'